Folau gou terug op veld – vir Tonga | Netwerk24
Die 30-jarige Folau het Maandag aangekondig hy gaan 'n terugkeer maak tot rugbyliga.
Folau se kontrak van vier jaar met Rugby Australië (RA) en Nieu-Suid-Wallis se Waratahs is in Mei vanjaar opgeskeur nadat hy skuldig bevind is aan 'n "hoëvlak-oortreding" van RA se gedragskode. Hy het op sosiale media uitgevaar teen "dronkaards, homoseksuele, egbrekers en ander groepe".
Folau het voorheen beroeps-rugbyliga en Aussie Rules-voetbal gespeel.
Hy het in 73 toetse vir die Wallabies opgedraf en vroeër vanjaar die voorste driedrukker in Superrugby se geskiedenis geword.
Folau is in Nieu-Suid-Wallis gebore, maar sy ouers is van Tongaanse afkoms.
Hy sal nie volgende maand vir Tonga in die World Nines in Sydney kan speel nie, omdat dit plaasvind onder die vaandel van die Nasionale Rugbyliga, wat gesê het hy mag nie na die sportkode terugkeer nie.
As hy gekies word, sal hy wel toetse in Oktober teen Brittanje en November teen Australië kan speel. Dít word gereël deur rugbyliga se Internasionale Federasie (RLIF).
Folau sê in 'n verklaring dat hy nie sy persoonlike sake na die veld wil bring nie.
"Ek is bly dat die RLIF my 'n kans gee. Ek wil nou daarop fokus om puik rugbyliga te speel en my praatwerk op die veld te doen."
Folau het verlede maand 'n regsgeding teen die RA en die Waratahs begin weens wat hy beskou as onregmatige afdanking. Die bemiddelingsproses is tot Desember uitgestel.
As daar nie 'n ooreenkoms bereik word nie, gaan Folau hom tot die Australiese federale hof wend en aanvoer hy is onregmatig afgedank weens sy geloofsoortuigings. – Reuters